ธนารักษ์ระอาเอ็นพาร์คเฉยที่ร้อยชักสาม
กรมธนารักษ์ ขู่เอ็นพาร์ค ยกเลิกสัญญาบริหารที่ดินซอยร้อยชักสาม
28 ส.ค. 2555

กรมธนารักษ์ ขู่เอ็นพาร์ค ยกเลิกสัญญาบริหารที่ดินซอยร้อยชักสาม
นายนริศ ชัยสูตร อธิบดีกรมธนารักษ์ กล่าวว่า ได้แจ้งบริษัท แนเชอรัล พาร์ค หรือ เอ็นพาร์ค ยืนยันการบริหารที่ราชพัสดุแปลงโรงภาษีร้อยชักสาม ซึ่งตั้งอยู่ริมแม่น้ำเจ้าพระยา ซอยเจริญกรุง 36 เขตบางรัก กรุงเทพมหานคร เนื้อที่ 5 ไร่ต่อไปหรือไม่ หลังจากที่ดำเนินการมา 7 ปี ไม่มีความคืบหน้าในโครงการนี้เลย
“ความล่าช้าของโครงการทำให้กรมธนารักษ์เสียโอกาสไปมาก เพราะตามสัญญาเอกชนจะเริ่มจ่ายค่าเช่าหลังจากที่มีการก่อสร้างโครงการเสร็จแล้ว” นายนริศ กล่าว
ทั้งนี้ กรมธนารักษ์ได้เซ็นสัญญากับเอกชน ตั้งแต่ปี 2548 โดยได้ค่าธรรมเนียมเช่าที่ดิน 125 ล้านบาท และค่าเช่ารายปีตลอดอายุสัมปทาน 30 ปี รวมกันอีก 1,346 ล้านบาท แต่เอกชนต้องก่อสร้างอาคารที่อยู่อาศัยให้ตำรวจดับเพลิงน้ำของกรุงเทพมหานคร วงเงิน 153 ล้านบาท ซึ่งเป็นปัญหาดำเนินการไม่ได้ ทำให้ไม่สามารถย้ายเจ้าหน้าที่ออกจากพื้นที่เพื่อพัฒนาต่อไปได้
นายนริศ กล่าวว่า หากบริษัท เอ็นพาร์ค ไม่สามารถดำเนินการโครงการต่อไปได้ ก็จะยกเลิกสัญญาและอาจให้สถานทูตฝรั่งเศสเช่าเป็นที่ทำการสถานทูตใหม่แทนที่เดิม ซึ่งทางประเทศฝรั่งเศสที่ร้อยชักสาม เพราะต้องการที่ดินริมแม่น้ำ
ด้าน นายชาญณัฏฐ์ แก้วมณี รองอธิบดีกรมธนารักษ์ กล่าวว่า กรมได้ทำหนังสือขอความเห็นต่ออัยการสูงสุดกรณีโครงการพัฒนาที่ราชพัสดุร้อยชักสาม ว่า จะยกเลิกสัญญาได้หรือไม่ เพราะเห็นว่าเอกชนผิดเงื่อนไขตามสัญญา ทั้งนี้หากยกเลิกได้ ทางกรมจะคิดค่าเสียโอกาสหักจากเงินประกันที่เอกชนให้ธนาคารพาณิชย์ค้ำไว้